ANC slyp tande vir Wes-Kaap in komende verkiesing | Maroela Media
Die ANC in die Wes-Kaap is reg om die DA in die komende plaaslike verkiesing die stryd aan te sê en beheer oor te neem in die enigste provinsie waar die DA regeer.
Die ANC in die Wes-Kaap sê hy gaan 'n kandidaat in elke wyk van dié DA-vesting hê. Sy kieslyste is afgehandel, kandidate geregistreer en ten spyte van velerlei uitdagings, is hy "reg om broodnodige dienste" te lewer.
Die ANC spoel ook mond uit oor die DA-plakkate in Phoenix in KwaZulu-Natal wat tot groot omstredenheid gelei en toe eindelik verwyder is. Volgens die ANC het die plakkate aanstoot gegee en is dit deur apartheid geïnspireer.
In die Wes-Kaap, voer die ANC aan, het die DA algehele verontagsaming van die armes getoon en het hy gemeenskappe in townships en klein nedersettings verwaarloos. Dit het die stank van rioolvuil in die strate van Khayelitsha, Nyanga, Gugulethu, Delft en talle ander dele van die provinsie gelaat."
Die party sê terwyl die DA meen Kaapstad is die bes bestuurde munisipaliteit in die land, is dit nie die geval vir diegene "rondom die welaf buurte" in die provinsie nie.
Die ANC sê die DA het die prys van krag en ander nutsdienste verhoog en die las vererger van die werkersklas wat reeds min geld verdien.
"Die party het voortgegaan met rasprofilering in die provinsie en wit mans bo bruin en swart mense, veral vroue, in die toewysing van poste verkies. Die plakkate wat in Phoenix opgesit is, en wat goedgekeur is deur John Steenhuisen wat opvoedkundig wangevoed is, is maar 'n opsomming van hoe die DA munisipaliteite in die provinsie bestuur."
Die ANC sê hy het sedert 2016 altesame agt wyke by die DA afgeneem en voer aan inwoners van die provinsie besef nou dat die DA "niks gedoen kan kry nie".
Die party voer aan dat hy uit die foute van die verlede geleer het en hierdie keer "geloofwaardige kandidate" voorstel terwyl sy manifes op sy ervaring dui en die pad vorentoe uitstippel.
Die ANC gaan oor die volgende paar weke sy veldtog in die provinsie verskerp. Dit sal gelei word deur groot kanonne in die ANC, waaronder adjunk-sekretaris-generaal Jessie Duarte, tesourier-generaal Paul Mashatile, asook ministers en lede van die nasionale uitvoerende komitee.
Die party se provinsiale manifes word Saterdag bekend gestel en sal by die geleentheid ook sy verkiesingsplakkate en -voertuie behoorlik uitstal.
"Die laaste aanval op die DA sal geloods word en sy wanbestuur van munisipaliteite in die provinsie sal beëindig word."
Wes Kaap, jul moet wakker slaap. By die provinsies waar die ANC septer geswaai het is niks meer oor nie, jul is volgende in hul visier. Broodnodige dienste vir hul beteken geen diens ! Ai inwoners van die Wes Kaap mag jul asseblief tog besef dat daar 'n wortel voor jul neus geswaai word. Eerstens gaan riool die strate oorspoel, gebarste waterpype word nie herstel nie en jul strande gaan binne 'n jaar onbruikbaar wees en Toerisme gaan veg vir oorlewing.
ANC het nie meer tande en hul besef dit nie eers!!
Nou as hulle so wonderlik kan bestuur, hoekom is die land bankrot en lyk die res van die land soos 'n ashoop. Niks werk nêrens nie. Die Kaap het ook nie sommer beurtkrag nie, riool loop nie in die strate nie, ens, ens, ens. Maar nou ja, daar sal nog steeds dommes wees wat om gekoop word met 'n t-hemp en 'n KFC!!!
O genade, behoede almal dat DIT gebeur – ANC het klaar die res van die land verwoes, nou wil hulle die Wes-Kaap ook deur hulle agterente trek. Wil seker nou hulle korrupsie taktieke daar voortsit, res land van die land mos klaar verdoem